成德不面逾月僕以病暑未能出謁輙和所寄藁字韻詩奉寄兼柬子中
作者：謝薖
朝代：宋

paragraphs: 門前蓬藋無人埽，客去墻陰藜莧老。
我家城北君城南，相憶何其挂懷抱。
不聞叔寶方外談，澄也何因令絕倒。
知君不作避暑飲，閉門亦深荒徑草。
鉤章棘句日吟哦，玉軸牙籤時探討。
邇來聞草鹿脯帖，盛湘十日虛蘋藻。
掺掺丸藥恐不免，俗客縱譏何足道。
恨我猶嫌褦襶嘲，不敢熱行唯夢到。
君收奇功翰墨林，筆陣可埽龍駒島。
願言不學司馬公，萬事逢人盡稱好。
我詩燕石初不如，浪欲珍爲夜光寶。
殘暑促装行造請，曉來凉氣迎秋早。
定邀鄰舍廣文公，同聽誦詩傾腹藁。